Protestul „Nemţenii ies în stradă împotriva anexării Cheilor Bicazului la Harghita" a fost anunţat pe Facebook, iar organizatorii susţin că „nu pot accepta fracţionarea teritoriului judeţului Neamţ".

Câteva zeci de persoane îmbrăcate în port tradiţional au ieşit în marş pe străzile din centrul oraşului Piatra Neamţ pentru a-şi arăta nemulţumirea faţă de această decizie.

Oamenii au afişat mesaje precum „Uniţi pentru simbolul judeţului Neamţ", sau „Cheile Bicazului aparţin judeţului Neamţ".

Manifestarea are loc după ce, recent, Tribunalul Prahova a decis modificarea limitei de judeţ dintre Neamţ şi Harghita, iar potrivit deciziei care nu este definitivă, Cheile Bicazului aparţin acum municipiului Gheorgheni din Harghita, şi nu comunei Bicaz Chei din Neamţ.